ANC-swaargewig meen Zuma moet handdoek ingooiBen Turok. Foto: www.wsg.wits.ac.za Nog ŉ ANC-swaargewig het gesê pres. Jacob Zuma moet “sy posisie oorweeg”. Prof. Ben Turok, voormalige ANC-LP, het Maandagoggend in ŉ onderhoud op Radio702 gesê Zuma het ŉ fiasko veroorsaak met Suid-Afrika wat drie ministers van finansies in vyf dae gehad het. Dit kom nadat oudminister Barbara Hogan die afgelope week te velde getrek het teen Zuma en gesê het Suid-Afrika Zuma nie langer kan “bekostig nie”. Zuma het verlede week eers vir Nhlanhla Nene as minister van finansies afgedank, skaars 18 maande nadat hy in die pos aangestel is en hom vervang het met Des van Rooyen, iemand wat skouspelagtig misluk het as burgemeester van Merafong. Sondagaand is Van Rooyen afgedank en vervang met Pravin Gordhan, wat van 2009 tot 2014 dié pos beklee het. Hy was die afgelope 18 maande minister van samewerkende regering. Turok het gesê Zuma se gedrag is heeltemal onaanvaarbaar. “Hy is duidelik nie meer in beheer nie.” Gordhan sal Maandag ingehuldig word in sy nuwe amp.